DA Den Europæiske Unions Tidende C 271/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 271/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»FASOLA KORCZYŃSKA«

EF-Nr.: PL-PGI-0005-0613-07.06.2007

BGB ( X ) BOB ( )

1. Navn:

»Fasola korczyńska«

2. Medlemsstat eller tredjeland:

Polen

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Kun tørrede frø af lokale dværgpralbønnesorter med ribber med betegnelsen »Jaś Karłowy« (Phaseolus coccineus), som er beregnet til menneskeføde, må sælges under betegnelsen »fasola korczyńska«.

Fysiske kendetegn

— hvid er den typiske farve for sunde frø

— store eller meget store frø, mindst 18 mm lange og mindst 10 mm brede, 60 til 90 frø pr. 100 g bønner

— frøene har et meget tyndt skind

— naturlig, karakteristisk lugt, ingen lugt af skimmel, mug eller andre fremmede lugte

— frøene skal være rene, hele, sunde, modne, velformede og tørre, uden urenheder, ikke rynkede, uden huller forårsaget af insekter og farlige sygdomme, og de må ikke vise tegn på forringelse eller vækst på grund af temperaturpåvirkninger.

Kemisk karakteristik

— Fugtindhold: højst 18 %

— proteinindhold: mindst 22 %.

Organoleptiske og kulinariske egenskaber

— Smag: meget fin, uden bitterhed

— Tilberedelsestid: højst 40 minutter

— Frøene disintegrerer ikke ved anvendelse i madlavning og er ikke melede af struktur.

Minimalkrav til bønnerne før pakning

a) brudbønner (halvdelen af en hel bønne): højst 0,1 %

b) rynkede bønner: højst 0,1 %

c) urenheder: højst 0,05 % (maksimalt indhold af jord: 0,02 %)

d) bønner angrebet af brand, rust eller mug: højst 0,2 %

e) bønner med afvigende farvning: højst 0,6 %.

Dog må den samlede mængde bønner, der ikke overholder disse krav højst udgøre 1,05 % af vægten.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle etaper i produktionen af »fasola korczyńska« skal finde sted i det afgrænsede geografiske område angivet i punkt 4. Planterne skal dyrkes på jorder af kategori I, II eller III, der foretrækkes til dyrkning af hvede og roer. Som forudgående afgrøde må der ikke være dyrket planter af Papilionaceous-arterne eller græs. Afstanden mellem planterne skal mindst være 25 cm. Afstanden mellem rækkerne bør være mindst 55 cm. Det er kun tilladt at anvende kemiske produkter godkendt af Instytut Ochrony Roślin (plantebeskyttelsesinstituttet). Bønnerne høstes ved afskæring af hele planten. Når planterne er skåret af, skal de tørres på trærammer. Disse er åbne trækonstruktioner fremstillet af producenter i det beskrevne geografiske område. Bønnerne skal udelukkende tørres naturligt på et velventileret sted i fri luft. Længden af tørringsperioden afhænger af de fremherskende vejrbetingelser, og valget af en passende tærskningsdato afhænger af de lokale producenters kunnen og erfaring. De tørrede planter tærskes ved hjælp af tærskningsudstyr i kombination med en si med åbninger af passende størrelse. De tærskede bønner skal sorteres med henblik på frasortering af beskadigede og misdannede bønner. Bønnerne sorteres manuelt. Høsten af én hektar giver højst to ton bønner. De sorterede bønner kan tørres yderligere. Bønnerne bør opbevares på et rent, tørt og velventileret sted, fri for skadedyr og fremmede lugte.

3.6. Særlige regler vedrørende udskæring, rivning, emballering osv.:

—

3.7. Særlige regler for mærkning:

—

4. Præcis afgrænsning af det geografiske område:

»Fasola korczyńska« kan produceres i voivodskabet Świętokrzyskie i kommunerne Nowy Korczyn, Wiślica og Solec Zdrój og Pacanów i powiaten Busko samt i kommunen Opatowiec i Kazimierz.

5. Tilknytning til det geografiske område:

5.1. Det geografiske områdes egenart:

»Fasola korczyńska« dyrkes i den sydlige del af Niecki Nidziański-regionen og i Vistula-dalen. Dette område ligger i Nida-floddalen, og dets sydlige del udgøres af det område, hvor Nida munder ud i Vistula.

Området er beliggende i en større fordybning mellem Kraków-Częstochowski-plateauet og Kielce-Sandomierz-plateauet. Disse plateauer udgør en naturlig barriere, som beskytter regionen og giver den et mildere klima end det, der hersker i de omkringliggende regioner. Det afgrænsede geografiske område er kendetegnet ved relative højdeforskelle på 50 m. Områdets topografi har stor indflydelse på vindene i området, som er meget lette (hastigheder på under 5 m/sek.). Stærkere vinde (med hastigheder på over 10 m/sek.) forekommer kun sjældent og da normalt om vinteren. I gennemsnit får området seks timers solskin om dagen, hvilket er mere end i de fleste andre dele af voivodskabet Świętokrzyskie. Området er også kendetegnet ved et veludviklet overrislings- og afvandingssystem baseret på floderne Vistula og Nida samt ved en høj grundvandstand. Områdets årlige gennemsnitlige luftfugtighed er på ca. 79 %. Området er også karakteriseret ved en begrænset nedbørsmængde, hvilket adskiller det fra markant fra tilstødende områder. Den samlede årlige nedbør er her på mindre end 550 mm. Jorden i området har en pH-værdi, der for det meste ligger mellem 6,0 og 6,8. Vækstsæsonen udgør 214 dage.

5.2. Varespecifikation:

Frø af »fasola korczyńska« er kendetegnet ved deres tynde skind, deres høje kulinariske værdi (relativt kort tilberedningstid, fin konsistens uden melet eftersmag) og deres smagsegenskaber (den udsøgte, søde smag).

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Fasola korczyńskas« unikke egenskaber er et resultat af en række egenskaber, der er specifikke for det i punkt 4 afgrænsede geografiske område, og af produktets renommé. De naturlige egenskaber beskrevet i punkt 5.1, herunder især de blide vinde, de mange soltimer, den relativt beskedne nedbørsmængde og jordbundens næsten neutrale pH-værdi, skaber gunstige betingelser for dyrkning af bønnerne, der i kombination med den knowhow, der er involveret i tørring af frøene på rammer, og valget af den bedste tærskningsdato gør det muligt at opnå et færdigt produkt, der har de i 5.2 beskrevne egenskaber. De lokale producenters færdigheder, især med hensyn til tørring af bønnerne i frisk luft og den særlige konstruktion af de rammer (eller stativer), der anvendes til dette formål, som giver god ventilation af de individuelle partier af bønnerne, i kombination med de fremherskende klimatiske betingelser i løbet af tørringsperioden, især rigelige mængder solskin, den lave nedbørsmængde og de gunstige vinde, har en favorabel indvirkning på opnåelsen af et slutprodukt af høj kvalitet og bidrager især til at sikre, at »fasola korczyńska« har tyndt skind.

»Fasola korczyńskas« høje kvalitet understreges af en smagsundersøgelse, der påviser denne bønnes fordele med hensyn til smag og aroma, struktur og konsistens samt dens relativt korte tilberedningstid i sammenligning med bønner fra andre geografiske områder. I det beskrevne geografiske område er der desuden udviklet knowhow, som bl.a. er kommet til udtryk ved indførelsen af særlige dyrkningsmetoder (f.eks. såning før den 8. maj) og ved høstningen af selve produktet (f.eks. særlige stativer til tørringen af planterne).

I det beskrevne område er der lang tradition for dyrkning af »fasola korczyńska«. Udviklingen af produktionen af bønner i og omkring Nowy Korczyn er forbundet med en periode i slutningen af 1950′erne, hvor floden Nida gik over sine bredder. Disse oversvømmelser ødelagde de andre afgrøder, der dyrkedes på stedet. Man begyndte da at dyrke bønner i de oversvømmede områder. Den mest populære bønnevariant i området var dværgpralbønner med ribber — »Jaś Karłowy«. Betingelserne for dyrkningen af denne variant var meget gunstige, og man opnåede her så fine eksemplarer af bønneplanterne med de ovennævnte specifikationer, at man begyndte at kalde den »fasola korczyńska«. Den geografiske betegnelse anvendtes for at angive og understrege bønnernes særlige kvalitet. I dag er dyrkningen af planten stadig i vidt omfang koncentreret i dette område. I 1999, hvor det skønnedes, at der dyrkedes bønner af lokale Jaś Karłowy-sorter på sammenlagt 2 500 ha i hele Polen, var hele 2 375 ha af dette areal beliggende i det i punkt 4 beskrevne område, som dermed udgjorde 95 % af det samlede dyrkningsareal for denne afgrøde.

Der er også bevaret adskillige dokumenter fra 1960′erne og 1970′erne vedrørende »fasola korczyńska«, som dokumenterer bønnedyrkningen i dette område og principperne for salg, finansiering og forsikring af bønnerne. Disse dokumenter fremhæver den velorganiserede udvikling af bønneproduktionen i området.

Produktets renommé understreges af den omstændighed, at det er genstand for en vellykket eksport. I årene 1994-2006 eksporterede en af de største handelsforetagender fra 250 til 500 ton »fasola korczyńska« om året. Det bør også understreges, at de priser, der opnås for »fasola korczyńska«, generelt er 30 % højere end de priser, der opnås på bønner af samme sort, som stammer fra andre områder end det i punkt 4 afgrænsede.

»Fasola korczyńskas« gode renommé og dens betydning for lokalsamfundet understreges også af talrige artikler i pressen, f.eks. »Najlepszy świętokrzyski produkt regionalny«, »Potem ćmaga« og »Mamy patent na fasolę«, der alle blev udgivet i ugeavisen Tygodnik Ponidzia, samt »Polskie smaki na Praskiej Giełdzie po raz trzeci«, der blev udgivet i Agro Serwis, der udkommer 2 gange om måneden. »Fasola korczyńska« nævnes også i et teaterstykke med titlen »Szopki po Parchocku«, der blev opført af børn i januar 1991.

Den høje kvalitet, den fine smag og de gode dyrkningsbetingelser er faktorer, der alle har bidraget til »fasola korczyńskas« stigende popularitet. Produktets popularitet og dets renommé bekræftes af de priser, det har modtaget, herunder den første »Perła«-pris i 2004 i den nationale polske konkurrence »Nasze Kulinarne Dziedzictwo«.

Henvisning til offentliggørelsen af varespecifikationen:

(artikel 5, stk. 7, i Rådets forordning (EF) nr. 510/2006)

http://www.minrol.gov.pl/DesktopDefault.aspx?TabOrgId=1620&LangId=0